ድሬዳዋ አዲስ ምክትል ከንቲባ ተሾመላት
የድሬዳዋ ከተማ አስተዳደር ምክር ቤት የከተማዋን ከንቲባ የአቶ መሐዲ ጊሬን የመልቀቂያ ጥያቄ በመቀበል፣ የምክር ቤት አባል ያልሆኑትን አቶ አህመድ ቡህ ምክትል ከንቲባ በማድረግ ቃለ መሃላ አስፈጽሞ ሾመ፡፡ምክር ቤቱ ማክሰኞ ሐምሌ 16 ቀን 2011 ዓ.ም. ባካሄደው አስቸኳይ ጉባዔ፣ ከቀድሞው ከንቲባ አቶ ኢብራሂም ኡስማን ፋራህ በመጋቢት ወር ሥልጣን የተረከቡትን አቶ መሐዲን በአቶ አህመድ ተክቷል፡፡የቀድሞው ከንቲባ አቶ ኢብራሂም በወርኃ መጋቢት 2011 ዓ.ም. ድሬዳዋ ውስጥ በተፈጠረው ሁከት ምክንያት፣ የሦስት ዓመት ከስድስት ወራት ሥልጣናቸውን አስረክበው መልቀቃቸው ይታወሳል፡፡አቶ አህመድ ቡህ የድሬዳዋ ምክር ቤት አባል ባለመሆናቸው፣ በምክትል ከንቲባነት ድሬዳዋን እንደሚመሩ ታውቋል፡፡ይህ በዚህ እንዳለ ምክር ቤቱ የአፈ ጉባዔውን የአቶ አብደላ አህመድ መልቀቂያ በመቀበል፣ ወ/ሮ ፈጡም ሙስጠፋን አፈ ጉባዔ አድርጎ መሾሙን ለማወቅ ተችሏል፡፡የድሬዳዋ ከተማ አስተዳደር እንደ አዲስ አበባ ከተማ አስተዳደር ቻርተሩ ተሻሽሎ፣ አሁን በሥራ ላይ ያለው ምክር ቤት ሥራውን እንዲቀጥል በፓርላማ ከአንድ ዓመት በፊት መወሰኑ ይታወሳል፡፡